
๏ ธารดาวพราวพร่างฟ้า........ อำไพ
ลอยล่องท่องนภาลัย.............. จวบเช้า
ครั้นค่ำย่ำคืนสมัย................. ปรากฏ
แต่ชีพมีแต่เศร้า.................... ร่วงแล้วเลือนหาย ๚

๏ ผกายดาวพร่างพราวฟ้า.... งามสง่าท่ามเวหน
ส่องแสงให้โลกยล............... ส่องถนนยามไร้จันทร์

๏ ธารขาวพาดยาวสวย........ ล้วนรุ่มรวยด้วยดาวนั่น
งดงามยากจำนรรจ์.............. เทียบสวรรค์คงใกล้เคียง

๏ ปรากฏขึ้นสู่ฟ้า................. แล้วเดินหน้ามิเคยเลี่ยง
ธารดาวพร่างพราวเรียง........ มิเบนเบี่ยงจากเส้นทาง

๏ ขึ้นสูงแล้วลงต่ำ................ ทุกคืนค่ำจนรุ่งสาง
เมื่อฟ้าอุษาราง.................... ดาวก็จางจากฟ้าไป

๏ ครั้นสิ้นทิวาย่ำ.................. ถึงพลบค่ำก็มาใหม่
แม้นจันทร์ไม่อำไพ................ ยิ่งไสวระยิบวาว

๏ หากฟ้าเมฆากลบ.............. มิอาจพบสายธารขาว
ฟ้าใสไร้เมฆพราว................. สายธารดาวยิ่งเรืองรอง

๏ ถนนดาวตกไปแล้ว............ จักเพริศแพร้วกลับมาผ่อง
เมื่อครั้งราตรีครอง................ จักคืนหานภาลัย

๏ ผองดาวจักคืนกลับ............ แม้ร่วงลับก็มาใหม่
แต่พ่อแห่งผไท...................... พระพรากไปมิหวนคืน ๚๛

....อารยะ คชทีป....

